b'\n_START_ARTICLE_\nMaxim Litvinov\n_START_SECTION_\nTinere\xc8\x9bea \xc8\x99i primul exil\n_START_PARAGRAPH_\nMaxim Litvinov s-a n\xc4\x83scut ca Meir Henoch Mojszewicz Wallach-Finkelstein (simplificat Max Vallah, (\xd0\x9c\xd0\xb0\xd0\xba\xd1\x81 \xd0\x92\xd0\xb0\xcc\x81\xd0\xbb\xd0\xbb\xd0\xb0\xd1\x85) \xc3\xaentr-o familie evreiasc\xc4\x83 bogat\xc4\x83 de bancheri din Bia\xc5\x82ystok, \xc3\xaen Polonia Congresului. \xc3\x8en 1898, s-a \xc3\xaenscris \xc3\xaen Partidul Social Democrat al Muncii din Rusia (PSDMR). Dat fiind faptul c\xc4\x83 partidul era o organiza\xc8\x9bie ilegal\xc4\x83, era un lucru obi\xc8\x99nuit \xc3\xaen epoc\xc4\x83 pentru membrii s\xc4\x83i s\xc4\x83 foloseasc\xc4\x83 pseudonime. Astfel, Vallah \xc8\x99i-a luat numele de Litvinov, dar mai era cunoscut \xc8\x99i ca Papa\xc8\x99a sau Maximovici. Prima sa sarcin\xc4\x83 important\xc4\x83 a fost aceea de a \xc3\xaendeplini activit\xc4\x83\xc8\x9bi propagandistice \xc3\xaen regiunea Cernighiv. \xc3\x8en 1900, Litvinov a devenit membru al comitetului partidului din Kiev, comitet care a fost arestatat \xc3\xaen grup \xc3\xaen 1901. Dup\xc4\x83 18 luni de \xc3\xaenchisoare, Litvinov a condus evadarea a 11 prizonieri din \xc3\xaenchisoarea Lukianovskaia \xc8\x99i a ajuns s\xc4\x83 tr\xc4\x83iasc\xc4\x83 \xc3\xaen exil \xc3\xaen Elve\xc8\x9bia, unde a fost editor la ziarul revolu\xc8\x9bionar Iskra (Sc\xc3\xa2nteia)._NEWLINE_\xc3\x8en 1903, Litvinov s-a al\xc4\x83turat fac\xc8\x9biunii bol\xc8\x99evice a PSDMR-ului \xc8\x99i s-a re\xc3\xaentors \xc3\xaen Rusia. Dup\xc4\x83 Revolu\xc8\x9bia din 1905, el a devenit editor a primului ziar legal al PSDMR-ului, Novaia Jizn (Via\xc8\x9ba Nou\xc4\x83) din Petrograd.\n_START_SECTION_\nA doua emigrare\n_START_PARAGRAPH_\nC\xc3\xa2nd guvernul \xc8\x9barist a \xc3\xaenceput arestarea bol\xc8\x99evicilor \xc3\xaen 1906, Litvinov a p\xc4\x83r\xc4\x83sit Rusia \xc8\x99i \xc8\x99i-a petrecut urm\xc4\x83torii 10 ani \xc3\xaen exil la Londra, unde a activat \xc3\xaen Biroul Socialist Interna\xc8\x9bional. _NEWLINE_Aici a cunoscut-o \xc8\x99i a luat-o de so\xc8\x9bie \xc3\xaen 1916 pe Ivy Lowe (1889 - 1978), o t\xc3\xa2n\xc4\x83r\xc4\x83 dintr-o distins\xc4\x83 familie evreiasc\xc4\x83 din Anglia. \xc3\x8enainta\xc8\x99ii lui Ivy Lowe emigraser\xc4\x83 din Ungaria \xc3\xaen Anglia dup\xc4\x83 \xc3\xaen\xc4\x83bu\xc8\x99irea revolu\xc8\x9biei de la 1848. Tat\xc4\x83l ei, Walter Lowe, era un cunoscut scriitor, un prieten apropiat al lui H.G. Wells. Pe 17 februarie 1917 se na\xc8\x99te fiul lor, Mihail._NEWLINE_Pentru o scurt\xc4\x83 perioad\xc4\x83 de timp, Litvinov a locuit la Belfast, \xc3\xaen Irlanda de Nord.\n_START_SECTION_\nPerioada de dup\xc4\x83 Revolu\xc8\x9bia din Octombrie\n_START_PARAGRAPH_\nDup\xc4\x83 Revolu\xc8\x9bia din Octombrie din 1917, Litvinov a fost numit de Vladimir Ilici Lenin \xc3\xaen func\xc8\x9bia de reprezentant al guvernului sovietic \xc3\xaen Regatul Unit. \xc3\x8en 1918 \xc3\xaens\xc4\x83, Litvinov a fost arestat de guvernul britanic \xc8\x99i a fost \xc8\x9binut ostatic p\xc3\xa2n\xc4\x83 c\xc3\xa2nd a fost schimbat cu Robert Lockhart, un diplomat britanic arestat \xc3\xaen Rusia Bol\xc8\x99evic\xc4\x83. _NEWLINE_Litvinov a devenit apoi ambasador itinerant al guvernului sovietic. Datorit\xc4\x83, \xc3\xaen principal, eforturilor sale, guvernul britanic a acceptat s\xc4\x83 pun\xc4\x83 cap\xc4\x83t blocadei economice \xc3\xaempotriva Uniunii Sovietice. Litvinov a negociat mai multe \xc3\xaen\xc8\x9belegeri economice cu diferite \xc8\x9b\xc4\x83ri europene. \xc3\x8en februarie 1929, el semnat, al\xc4\x83turi de reprezentan\xc8\x9bii Poloniei, Rom\xc3\xa2niei, Lituaniei \xc8\x99i Estoniei, a\xc8\x99a-numitul Pact Litvinov prin care statele semnatare se angajau s\xc4\x83 nu foloseasc\xc4\x83 for\xc8\x9ba pentru rezolvarea ne\xc3\xaen\xc8\x9belegerilor dintre ele. Acest pact a fost considerat un Pact Kellogg-Briand al r\xc4\x83s\xc4\x83ritului. _NEWLINE_\xc3\x8en 1930, Iosif Vissarionovici Stalin l-a numit pe Litvinov la conducerea Ministerului afacerilor externe. Noul ministru era un sprijinitor hot\xc4\x83r\xc3\xa2t al ideii securit\xc4\x83\xc8\x9bii colective, milit\xc3\xa2nd pentru str\xc3\xa2ngerea rela\xc8\x9biilor cu Fran\xc8\x9ba \xc8\x99i Anglia. \xc3\x8en 1933, el a reu\xc8\x99it s\xc4\x83 conving\xc4\x83 guvernul SUA s\xc4\x83 recunoasc\xc4\x83 \xc3\xaen mod oficial guvernul sovietic. Franklin D. Roosevelt l-a trimis pe comediantul Harpo Marx \xc3\xaen URSS ca ambasador al bun\xc4\x83voin\xc8\x9bei, iar Litvinov \xc8\x99i Marx au devenit buni prieteni. Tot lui Litvinov i se datoreaz\xc4\x83 acceptarea URSS-ului \xc3\xaen Liga Na\xc8\x9biunilor, unde, de altfel, a fost reprezentantul \xc8\x9b\xc4\x83rii sale din 1934 p\xc3\xa2n\xc4\x83 \xc3\xaen 1938._NEWLINE_Dup\xc4\x83 semnarea Acordului de la M\xc3\xbcnchen dintre Anglia, Fran\xc8\x9ba \xc8\x99i Germania din septembrie 1938 \xc8\x99i dup\xc4\x83 ce lipsa de reac\xc8\x9bie a \xc8\x9b\xc4\x83rilor occidentale la ocuparea a ceea ce mai r\xc4\x83m\xc4\x83sese din Cehoslovacia \xc3\xaen martie 1939 demonstrase lipsa de interes al puterilor vestice \xc3\xaen participarea la eforturile de men\xc8\x9binere, \xc3\xaempreun\xc4\x83 cu URSS, a securit\xc4\x83\xc8\x9bii colective \xc3\xaempotriva Puterilor Axei, politica extern\xc4\x83 sovietic\xc4\x83 s-a schimbat, iar Litvinov a fost la r\xc3\xa2ndul lui schimbat din func\xc8\x9bia de ministru de externe \xc3\xaen mai 1939. Aceast\xc4\x83 schimbare nu reprezenta numai \xc3\xaendep\xc4\x83rtarea de la conducerea diploma\xc8\x9biei sovietice a celui care sprijinise politica securit\xc4\x83\xc8\x9bii colective, dar era totodat\xc4\x83 \xc8\x99i o mi\xc8\x99care care s\xc4\x83 faciliteze negocierea pactului de neagresiune germano-sovietic, semnat pe 23 august \xc3\xaen acela\xc8\x99i an de succesorul lui Litvinov, Viaceslav Molotov. E de presupus c\xc4\x83 Stalin a \xc3\xaencercat, prin \xc3\xaendep\xc4\x83rtarea lui Litvinov de la conducerea ministerului de externe, s\xc4\x83 evite orice piedic\xc4\x83 \xc3\xaen negocierile cu nazi\xc8\x99tii, care nu ar fi vrut s\xc4\x83 discute cu un ministru evreu. _NEWLINE_Dup\xc4\x83 izbucnirea celui de-al doilea r\xc4\x83zboi mondial pe frontul de r\xc4\x83s\xc4\x83rit \xc3\xaen iunie 1941, Stalin l-a numit pe Litvinov \xc3\xaen func\xc8\x9bia de Adjunct al Comisarului pentru Afaceri Externe. Din 1941 p\xc3\xa2n\xc4\x83 \xc3\xaen 1943, Litvinov a fost \xc8\x99i ambasador al Uniunii Sovietice \xc3\xaen Statele Unite \xc8\x99i a contribuit \xc3\xaen mod hot\xc4\x83r\xc3\xa2tor la semnarea acordului lend lease SUA \xe2\x80\x93 URSS \xc3\xaen 1942.\n_START_SECTION_\nAprecieri critice\n_START_PARAGRAPH_\nLitvinov, prin stilul s\xc4\x83u pragmatic, a fost diplomatul sovietic care a contribuit cel mai mult la scoaterea Uniunii Sovietice din izolarea postrevolu\xc8\x9bionar\xc4\x83. A fost un critic al politicilor staliniste din perioada interbelic\xc4\x83 \xc8\x99i cea postbelic\xc4\x83, de\xc8\x99i a fost un sprijinitor al politicii sovietice \xc3\xaen Ucraina \xc3\xaen timpul marii foamete din 1932-1933, dup\xc4\x83 cum a reie\xc8\x99it din interviul luat politicianului sovietic de Gareth Jones. _NEWLINE_Dup\xc4\x83 moartea lui Litvinov, so\xc8\x9bia sa, care, de\xc8\x99i \xc3\xae\xc8\x99i p\xc4\x83strase na\xc8\x9bionalitatea britanic\xc4\x83, a fost profesoar\xc4\x83 de limba englez\xc4\x83 la Academia Militar\xc4\x83 \xe2\x80\x9eM.V. Frunze\xe2\x80\x9d, a primit permisiunea \xc3\xaen 1972 s\xc4\x83 se re\xc3\xaentoarc\xc4\x83 \xc3\xaen Marea Britanie. Se spune c\xc4\x83 ultimele vorbe adresate so\xc8\x9biei sale de omul politic sovietic au fost: Englishwoman, go home! (Englezoaico, du-te acas\xc4\x83!)._NEWLINE_Nepotul lui Maxim Litvinov, Pavel Litvinov, a fost un fizician \xc8\x99i disident sovietic.'